 

**בבית הדין הצבאי המחוזי**

**במחוז שיפוטי מרכז**

**בפני כבוד השופטים: סא"ל מיכל אמברם שחר - אב"ד**

**רס"ן אור רותם - שופטת**

**סרן ברק נחום – שופט**

**בעניין: התובע הצבאי (ע"י ב"כ**, **סרן יובל האן)**

**נגד**

הנאשם: ח/ XXX סמל ז' ס' (ע"י ב"כ, סרן חן יצחק)

**הכרעת - דין**

על פי הודאתו, מורשע הנאשם בעבירה של אלימות כלפי חייל, לפי סעיף 61 לחוק השיפוט הצבאי, התשט"ו – 1955 ובעבירה של התנהגות שאינה הולמת, לפי סעיף 130 לחוק השיפוט הצבאי. כל זאת, בהתאם לכתב האישום המתוקן ולפרטים הנוספים.

1. **ניתנה היום, כ''ד באלול תשפ"ג, 10.09.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**גזר - דין**

הנאשם הורשע על פי הודאתו בכתב אישום מתוקן, במסגרת הסדר טיעון בעבירות של אלימות כלפי חייל, לפי סעיף 61 לחוק השיפוט הצבאי, התשט"ו – 1955 והתנהגות שאינה הולמת, לפי סעיף 130 לחוק זה.

כעולה מעובדות כתב האישום המתוקן, ביום 07.04.2022, בבסיס XXX, בשעת בוקר הודיע נגד ביחידה - רס"ל מתן לנאשם, כי בעקבות התנהגותו יום קודם, הוא צפוי לעמוד לדין משמעתי. סמוך לאחר מכן, התקדם הנאשם לעבר משרדו של רס"ל מתן, בעוד חייל אחר ניסה למנוע ממנו להתקדם לשם. הנאשם פגש ברס"ם שמעון ומסר לו כי הוא עומד להפליא את מכותיו ברס"ל מתן. לאחר מכן התקדם הנאשם לכיוון משרדו של רס"ל מתן ורס"ם שמעון בעקבותיו. עם כניסת הנאשם למשרדו של רס"ל מתן, ביקש משני חיילים שישבו במשרד לצאת מהמקום והשניים עשו כן. אז אחז הנאשם שולחן שהפריד בינו לבין רס"ל מתן והפך אותו לכיוונו של רס"ל מתן, כך שהשולחן פגע בפניו. לאחר מכן התקדם הנאשם לעבר רס"ל מתן ומשך מצווארו את הדסקית. בהמשך, חבק רס"ם שמעון את הנאשם מאחור, הפילו על הרצפה בעוד הוא משתולל עם ידיו ורגליו ופוגע באמצעותן ברס"ל מתן וברס"ם שמעון. בד בבד, השמיע הנאשם איומים חריפים כלפי רס"ל מתן ורס"ם שמעון, כי יפגע בהם ובבני משפחתם. בעקבות זאת פונה רס"ל מתן לבית החולים שם הלין על כאבים בפניו ובמצחו והותוו לו שני ימי מחלה. רס"ם שמעון פונה לקבלת טיפול רפואי במרכז הרפואי הצבאי הסמוך והתוו לו ארבעה ימי מחלה. עוד צוין בכתב האישום כי בעשותו את המתואר לעיל בהיותו חייל בדרגת סמ"ר, התנהג הנאשם באופן שאינו הולם את דרגתו ומעמדו בצבא.

מן הפרטים הנוספים (ת/1) עולה, כי הנאשם התגייס לשירות צבאי ביום 04.12.2019 כלוחם בחטיבת XXX. במהלך חודש דצמבר 2020 החל הנאשם לשרת בבית הספר לXXX. הוא השלים שירות צבאי מלא ביום 10.08.2022 ואינו נמנה עם כוחות המילואים. חקירתו נפתחה בעקבות דיווח במצ"ח על האירוע המתואר. במהלך האירוע המתואר נפגע הנאשם באפו והותאמו לו 23 ימי מחלה. בגין תיק זה לא שהה הנאשם במעצר.

במעמד הכתבת גזר הדין ובאופן החורג מסדרי הדין, הסכימו הצדדים כי הפגיעה באפו של הנאשם הייתה כתוצאה מהאירוע ובעקבות העובדה שנחבל באפו על ידי אחד המעורבים. מוטב היה כמובן כי פרט מהותי זה ימצא את מקומו במסמך הפרטים הנוספים.

בבואנו לבחון את הסדר הטיעון, שקלנו את חומרת המעשה הכולל אלימות פיזית ופגיעה בשלמות גופם של שני מפקדים על ידי הנאשם. מעשה זה אינו מתיישב עם המשמעת, הסדר הטוב, ערך הרעות והאמון שראוי שישרור בין חיילים בצה"ל. במסגרת זו, כחלק מנסיבות ביצוע העבירה, נתנו דעתנו לכך שגם הנאשם נפגע במהלך האירוע ומשכך, הכשל האמור היה מנת חלקם של כלל המעורבים באירוע. לצד זאת, שקלנו את הודאת הנאשם בהזדמנות הראשונה ואת נטילת האחריות, את שירותו הצבאי המלא חרף נסיבות כלכליות מורכבות וקשיים במישור הרפואי של בני המשפחה.

בנסיבות הכוללות האמורות, מצאנו לכבד את עתירת הצדדים לעניין העונש.

על הנאשם נגזרים, אפוא, העונשים הבאים:

1. **עונש מאסר מותנה בן תשעים (90) ימים למשך שנתיים (2) בעבירה לפי חוק השיפוט הצבאי ושלוש שנים בעבירה לפי חוק שאינו חוק השיפוט הצבאי, לבל יעבור עבירות שיש בהן יסוד של אלימות.**
2. **קנס בסך אלפיים (2,000)  ₪ אשר ישולם על ידי הנאשם ב-עשרה (10) תשלומים שווים, חודשיים ועוקבים, החל מיום 01.11.2023. הקנס ישולם באמצעות כרטיס אשראי/ על פי שוברי תשלום שתמציא מזכירות בית הדין. אם לא ישלם הנאשם את אחד התשלומים במועד יועמד הקנס כולו לפירעון מיידי.**
3. **פיצויים בסך חמש מאות (500) ₪ שישולמו לרס"ל מתן. התביעה הצבאית נדרשת להעביר את פרטי התשלום להגנה לשם העברתם באופן מיידי לנאשם. הנאשם יעביר את הפיצויים לרס"ל מתן לא יאוחר מיום 24.09.2023.**
4. **הורדה לדרגת טוראי.**
5. **זכות ערעור כחוק.**
6. **ניתן היום, כ''ד באלול תשפ"ג, 10.09.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופט**

**נערך על-ידי: ש.ר**

**בתאריך: 28/09/2023**

**חתימת המגיה: סגן שיר בן-ארמון**